title: Rozhodnutie Politického a bezpečnostného výboru (SZBP) 2017/1012 z 13. júna 2017, ktorým sa predlžuje mandát vedúceho misie Európskej únie na podporu právneho štátu v Kosove (Týmto označením nie sú dotknuté pozície k otázke štatútu a označenie je v súlade s rezolúciou BR OSN č. 1244 (1999) a so stanoviskom Medzinárodného súdneho dvora (ICJ) k vyhláseniu nezávislosti Kosova. ) (EULEX KOSOVO) (EULEX KOSOVO/1/2017)

text:
                  16.6.2017

                  SK

                  Úradný vestník Európskej únie

                  L 153/27

            ROZHODNUTIE POLITICKÉHO A BEZPEČNOSTNÉHO VÝBORU (SZBP) 2017/1012
      z 13. júna 2017,
      ktorým sa predlžuje mandát vedúceho misie Európskej únie na podporu právneho štátu v Kosove (*1) (EULEX KOSOVO) (EULEX KOSOVO/1/2017)
      POLITICKÝ A BEZPEČNOSTNÝ VÝBOR,
      so zreteľom na Zmluvu o Európskej únii, a najmä na jej článok 38 tretí odsek,
      so zreteľom na jednotnú akciu Rady 2008/124/SZBP zo 4. februára 2008 o misii Európskej únie na podporu právneho štátu v Kosove, EULEX KOSOVO (1), a najmä na jej článok 12 ods. 2,
      keďže:

                  (1)

                  Na základe článku 12 ods. 2 jednotnej akcie 2008/124/SZBP sa Politický a bezpečnostný výbor (PBV) oprávňuje, aby v súlade s článkom 38 tretím odsekom zmluvy prijímal príslušné rozhodnutia na účely vykonávania politickej kontroly a strategického usmerňovania misie Európskej únie na podporu právneho štátu v Kosove (EULEX KOSOVO) vrátane rozhodnutia o vymenovaní vedúceho misie.

                  (2)

                  Rada prijala 14. júna 2016 rozhodnutie (SZBP) 2016/947 (2), ktorým sa mení jednotná akcia 2008/124/SZBP a predlžuje trvanie misie EULEX KOSOVO do 14. júna 2018.

                  (3)

                  PBV prijal 20. júla 2016 rozhodnutie (SZBP) 2016/1207 (3), ktorým sa pani Alexandra Papadopoulouová vymenúva za vedúcu misie EULEX Kosovo na obdobie od 1. septembra 2016 do 14. júna 2017.

                  (4)

                  Vysoký predstaviteľ Únie pre zahraničné veci a bezpečnostnú politiku 30. mája 2017 navrhol predĺžiť mandát pani Alexandry Papadopoulouovej ako vedúcej misie EULEX KOSOVO na obdobie od 15. júna 2017 do 14. júna 2018,

            PRIJAL TOTO ROZHODNUTIE:
      Článok 1
      Mandát pani Alexandry Papadopoulou ako vedúcej misie Európskej únie na podporu právneho štátu v Kosove (EULEX KOSOVO) sa týmto predlžuje na obdobie od 15. júna 2017 do 14. júna 2018.
      Článok 2
      Toto rozhodnutie nadobúda účinnosť dňom jeho prijatia.

         V Bruseli 13. júna 2017

               Za Politický a bezpečnostný výbor

               predseda

            W. STEVENS

         (*1)  Týmto označením nie sú dotknuté pozície k otázke štatútu a označenie je v súlade s rezolúciou BR OSN č. 1244 (1999) a so stanoviskom Medzinárodného súdneho dvora (ICJ) k vyhláseniu nezávislosti Kosova.

         (1)  Ú. v. EÚ L 42, 16.2.2008, s. 92.

         (2)  Rozhodnutie Rady (SZBP) 2016/947 zo 14. júna 2016, ktorým sa mení jednotná akcia 2008/124/SZBP o misii Európskej únie na podporu právneho štátu v Kosove (EULEX KOSOVO) (Ú. v. EÚ L 157, 15.6.2016, s. 26).

         (3)  Rozhodnutie Politického a bezpečnostného výboru (SZBP) 2016/1207 z 20. júla 2016 o vymenovaní vedúceho misie Európskej únie na podporu právneho štátu v Kosove, EULEX KOSOVO (EULEX KOSOVO/1/2016) (Ú. v. EÚ L 198, 23.7.2016, s. 49).


title: 2007/47/ES: Rozhodnutie Európskej centrálnej banky z  18. decembra 2006 o opatreniach potrebných na splatenie základného imania Európskej centrálnej banky nezúčastnenými národnými centrálnymi bankami (ECB/2006/26)

text:
               31.1.2007

               SK

               Úradný vestník Európskej únie

               L 24/15

      ROZHODNUTIE EURÓPSKEJ CENTRÁLNEJ BANKY

   z 18. decembra 2006
   o opatreniach potrebných na splatenie základného imania Európskej centrálnej banky nezúčastnenými národnými centrálnymi bankami
   (ECB/2006/26)
   (2007/47/ES)
   GENERÁLNA RADA EURÓPSKEJ CENTRÁLNEJ BANKY,
   so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 48,
   keďže:

               (1)

               Rozhodnutie ECB/2004/10 z 23. apríla 2004 o opatreniach potrebných na splatenie základného imania Európskej centrálnej banky nezúčastnenými národnými centrálnymi bankami (1) upravilo percentuálnu výšku upísaného podielu na základnom imaní Európskej centrálnej banky (ECB), ktorú národné centrálne banky (NCB) členských štátov, ktoré 1. mája 2004 neprijali euro, mali k 1. máju 2004 povinnosť splatiť ako príspevok na prevádzkové náklady ECB.

               (2)

               Vzhľadom na pristúpenie Bulharska a Rumunska k Európskej únii a vzhľadom na skutočnosť, že ich NCB sa k 1. januáru 2007 stanú súčasťou Európskeho systému centrálnych bánk (ESCB), rozhodnutie ECB/2006/21 z 15. decembra 2006 o percentuálnych podieloch národných centrálnych bánk v kľúči na upisovanie základného imania Európskej centrálnej banky (2) ustanovuje s účinnosťou od 1. januára 2007 nové vážené podiely pridelené každej NCB, ktorá bude 1. januára 2007 členom ESCB, v kľúči na upisovanie rozšíreného základného imania ECB (ďalej len „vážené podiely v kľúči základného imania“ a „kľúč základného imania“).

               (3)

               S účinnosťou od 1. januára 2007 bude upísané základné imanie ECB 5 760 652 402,58 EUR.

               (4)

               Rozšírený kľúč základného imania vyžaduje prijatie nového rozhodnutia ECB, ktorým sa s účinnosťou od 1. januára 2007 zruší rozhodnutie ECB/2004/10 a upraví sa percentuálny podiel na upísanom základnom imaní ECB, ktoré majú NCB členských štátov, ktoré do 1. januára 2007 neprijmú euro (ďalej len „nezúčastnené NCB“), povinnosť splatiť s účinnosťou od 1. januára 2007.

               (5)

               Vzhľadom na články 3.5 a 6.6 rokovacieho poriadku Generálnej rady Európskej centrálnej banky mali guvernéri Bulgarian National Bank a Banca Naţională a României možnosť predložiť svoje pripomienky k tomuto rozhodnutiu pred jeho prijatím,

         ROZHODLA TAKTO:
   Článok 1
   Rozsah a forma splateného základného imania
   S účinnosťou od 1. januára 2007 každá nezúčastnená NCB splatí 7 % svojho upísaného podielu na základnom imaní ECB. Vzhľadom na vážené podiely v kľúči základného imania určené v článku 2 rozhodnutia ECB/2006/21 každá nezúčastnená NCB splatí s účinnosťou od 1. januára 2007 sumu uvedenú pri jej názve v tejto tabuľke:

               Nezúčastnená NCB

               (EUR)

               Bulgarian National Bank

               3 561 868,99

               Česká národní banka

               5 597 049,87

               Danmarks Nationalbank

               6 104 332,92

               Eesti Pank

               686 727,37

               Central Bank of Cyprus

               503 653,84

               Latvijas Banka

               1 134 330,06

               Lietuvos bankas

               1 684 760,40

               Magyar Nemzeti Bank

               5 299 051,33

               Bank Ċentrali ta’ Malta/Central Bank of Malta

               250 818,81

               Narodowy Bank Polski

               19 657 419,83

               Banca Naţională a României

               10 156 951,89

               Národná banka Slovenska

               2 727 956,95

               Sveriges Riksbank

               9 400 866,26

               Bank of England

               56 187 041,67

         Článok 2
   Úprava splateného základného imania
   1.   Vzhľadom na to, že všetky nezúčastnené NCB s výnimkou Bulgarian National Bank a Banca Naţională a României už splatili 7 % svojho podielu na upísanom základnom imaní ECB uplatňovanom do 31. decembra 2006 podľa rozhodnutia ECB/2004/10, každá z uvedených NCB s výnimkou Bulgarian National Bank a Banca Naţională a României podľa potreby buď prevedie dodatočnú sumu na ECB, alebo jej ECB určitú sumu vráti tak, aby sa dosiahli sumy uvedené v tabuľke v článku 1.
   2.   Bulgarian National Bank a Banca Naţională a României prevedú na ECB sumu uvedenú pri ich názve v tabuľke v článku 1.
   3.   Všetky prevody podľa tohto článku sa uskutočnia v súlade s rozhodnutím ECB/2006/23 z 15. decembra 2006 o podmienkach prevodov podielov na základnom imaní Európskej centrálnej banky medzi národnými centrálnymi bankami a úpravy splateného základného imania (3).
   Článok 3
   Záverečné ustanovenia
   1.   Toto rozhodnutie nadobúda účinnosť 1. januára 2007.
   2.   Rozhodnutie ECB/2004/10 sa týmto zrušuje s účinnosťou od 1. januára 2007.
   3.   Odkazy na rozhodnutie ECB/2004/10 sa považujú za odkazy na toto rozhodnutie.

      Vo Frankfurte nad Mohanom 18. decembra 2006.

            Prezident ECB

         Jean-Claude TRICHET

      (1)  Ú. v. EÚ L 205, 9.6.2004, s. 19.

      (2)  Pozri stranu 1 tohto úradného vestníka.

      (3)  Pozri stranu 5 tohto úradného vestníka.


title: 2004/712/ES: Rozhodnutie Európskeho parlamentu z 21. apríla 2004 o udelení absolutória riaditeľovi Centra pre rozvoj odborného vzdelávania v súvislosti s plnením jeho rozpočtu za finančný rok 2002

text:
               21.4.2004

               SK

               Úradný vestník Európskej únie

               L 330/6

         ROZHODNUTIE EURÓPSKEHO PARLAMENTU
   z 21. apríla 2004
   o udelení absolutória riaditeľovi Centra pre rozvoj odborného vzdelávania v súvislosti s plnením jeho rozpočtu za finančný rok 2002
   (2004/712/ES)

    ---documentbreak---

               21.4.2004

               SK

               Úradný vestník Európskej únie

               L 330/6

         UZNESENIE
   Európskeho parlamentu obsahujúce sprievodné poznámky k rozhodnutiu o udelení absolutória riaditeľovi Centra pre rozvoj odborného vzdelávania v súvislosti s plnením jeho rozpočtu za finančný rok 2002


title: Rohodnutie Rady z  9. októbra 2009 , ktorým sa vymenúvajú slovinskí členovia a náhradníci Poradného výboru pre sociálne zabezpečenie migrujúcich pracovníkov

text:
               13.10.2009

               SK

               Úradný vestník Európskej únie

               C 245/17

      ROHODNUTIE RADY

   z 9. októbra 2009,
   ktorým sa vymenúvajú slovinskí členovia a náhradníci Poradného výboru pre sociálne zabezpečenie migrujúcich pracovníkov
   2009/C 245/06
   RADA EURÓPSKEJ ÚNIE,
   so zreteľom na nariadenie Rady (EHS) č. 1408/71 zo 14. júna 1971 o uplatňovaní systémov sociálneho zabezpečenia na zamestnancov, samostatne zárobkovo činné osoby a ich rodinných príslušníkov, ktorí sa pohybujú v rámci Spoločenstva (1), a najmä na jeho článok 82,
   so zreteľom na zoznamy kandidátov, ktoré Rade predložili vlády členských štátov,
   keďže:

               (1)

               Rada svojím rozhodnutím z 30. marca 2009 (2) vymenovala členov a náhradníkov Poradného výboru pre sociálne zabezpečenie migrujúcich pracovníkov na obdobie od 30. marca 2009 do 29. marca 2011 s výnimkou niektorých slovinských členov a náhradníkov.

               (2)

               Slovinská vláda predložila nominácie na niekoľko uvoľnených miest,

         ROZHODLA TAKTO:
   Jediný článok
   Na obdobie do 29. marca 2011 sa za členov a náhradníkov Poradného výboru pre sociálne zabezpečenie migrujúcich pracovníkov vymenúvajú:

      ZÁSTUPCOVIA VLÁDY

               Krajina

               Členovia

               Náhradníci

               Slovinsko

               pani Jana LOVŠIN
               pani Zvezdana VEBER-HARTMAN

               pani Janja ROMIH

      ZÁSTUPCOVIA ODBOROV

               Krajina

               Členovia

               Náhradníci

               Slovinsko

               pani Metka ROKSANDIĆ
               pani Maja KONJAR

               pán Ivan AŠENBERGER

      ZÁSTUPCOVIA ORGANIZÁCIÍ ZAMESTNÁVATEĽOV

               Krajina

               Členovia

               Náhradníci

               Slovinsko

               pani Urška JEREB
               pán Tomaž BERNIK

               pani Slavi PIRŠ

      V Luxemburgu 9. októbra 2009

            Za Radu

            predsedníčka

         Å. TORSTENSSON

      (1)  Ú. v. ES L 149, 5.7.1971, s. 2.

      (2)  Ú. v. EÚ C 83, 7.4.2009, s. 19.


title: 2013/683/EÚ: Rozhodnutie Rady z  19. novembra 2013 , ktorým sa vymenúva francúzsky člen Európskeho hospodárskeho a sociálneho výboru

text:
               27.11.2013

               SK

               Úradný vestník Európskej únie

               L 316/44

         ROZHODNUTIE RADY
   z 19. novembra 2013,
   ktorým sa vymenúva francúzsky člen Európskeho hospodárskeho a sociálneho výboru
   (2013/683/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 302,
   so zreteľom na návrh francúzskej vlády,
   so zreteľom na stanovisko Európskej komisie,
   keďže:

               (1)

               Rada 13. septembra 2010 prijala rozhodnutie 2010/570/EÚ, Euratom, ktorým sa vymenúvajú členovia Európskeho hospodárskeho a sociálneho výboru na obdobie od 21. septembra 2010 do 20. septembra 2015 (1).

               (2)

               V dôsledku skončenia funkčného obdobia pána Gilberta BROSA sa uvoľnilo miesto člena Európskeho hospodárskeho a sociálneho výboru,

         PRIJALA TOTO ROZHODNUTIE:
   Článok 1
   Pán Christophe HILLAIRET, Membre du Bureau de l’APCA, sa vymenúva za člena Európskeho hospodárskeho a sociálneho výboru na zvyšný čas funkčného obdobia, ktoré trvá do 20. septembra 2015.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 19. novembra 2013

            Za Radu

            predseda

         L. LINKEVIČIUS

      (1)  Ú. v. EÚ L 251, 25.9.2010, s. 8.


title: 2007/811/ES,Euratom: Rozhodnutie zástupcov vlád členských štátov z  5. decembra 2007 , ktorým sa vymenúva sudca Súdneho dvora Európskych spoločenstiev

text:
               11.12.2007

               SK

               Úradný vestník Európskej únie

               L 325/89

      ROZHODNUTIE ZÁSTUPCOV VLÁD ČLENSKÝCH ŠTÁTOV

   z 5. decembra 2007,
   ktorým sa vymenúva sudca Súdneho dvora Európskych spoločenstiev
   (2007/811/ES, Euratom)
   ZÁSTUPCOVIA VLÁD ČLENSKÝCH ŠTÁTOV EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva, a najmä na jej článok 223,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 139,
   keďže:
   Na základe článkov 5 a 7 Protokolu o štatúte Súdneho dvora a po odstúpení pána Romaina SCHINTGENA, je potrebné pristúpiť k vymenovaniu sudcu na zvyšný čas jeho funkčného obdobia, ktoré trvá do 6. októbra 2009,
   ROZHODLI TAKTO:
   Článok 1
   Pán Jean-Jacques KASEL sa vymenúva za sudcu Súdneho dvora Európskych spoločenstiev s platnosťou odo dňa zloženia sľubu do 6. októbra 2009.
   Článok 2
   Toto rozhodnutie sa uverejní v Úradnom vestníku Európskej únie.

      V Bruseli 5. decembra 2007

            Predseda

         A. MENDONÇA E MOURA


title: Rozhodnutie Rady a Komisie (EÚ, Euratom) 2015/54 zo 17. novembra 2014 o pozícii, ktorá sa má prijať v mene Európskej únie a Európskeho spoločenstva pre atómovú energiu v Rade pre pridruženie zriadenej na základe Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej v súvislosti s prijatím rozhodnutí Rady pre pridruženie o rokovacom poriadku Rady pre pridruženie a rokovacom poriadku Výboru pre pridruženie a podvýborov, o zriadení dvoch podvýborov a o delegovaní určitých právomocí Radou pre pridruženie na Výbor pre pridruženie v zložení pre otázky obchodu

text:
               15.1.2015

               SK

               Úradný vestník Európskej únie

               L 9/31

         ROZHODNUTIE RADY A KOMISIE (EÚ, Euratom) 2015/54
   zo 17. novembra 2014
   o pozícii, ktorá sa má prijať v mene Európskej únie a Európskeho spoločenstva pre atómovú energiu v Rade pre pridruženie zriadenej na základe Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej v súvislosti s prijatím rozhodnutí Rady pre pridruženie o rokovacom poriadku Rady pre pridruženie a rokovacom poriadku Výboru pre pridruženie a podvýborov, o zriadení dvoch podvýborov a o delegovaní určitých právomocí Radou pre pridruženie na Výbor pre pridruženie v zložení pre otázky obchodu
   RADA EURÓPSKEJ ÚNIE,
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 217 v spojení s článkom 218 ods. 9,
   so zreteľom na Zmluvu o založení Európskeho spoločenstva pre atómovú energiu, a najmä na jej článok 101,
   so zreteľom na návrh Európskej komisie,
   keďže:

               (1)

               V článku 431 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (1) (ďalej len „dohoda“) sa stanovuje predbežné vykonávanie dohody v čiastočnom rozsahu.

               (2)

               V článku 3 rozhodnutia Rady 2014/494/EÚ (2) sa stanovuje, ktoré časti dohody sa majú predbežne vykonávať.

               (3)

               Podľa článku 405 ods. 2 dohody Rada pre pridruženie prijme svoj rokovací poriadok.

               (4)

               Podľa článku 405 ods. 3 dohody Rade pre pridruženie striedavo predsedá zástupca Únie a zástupca Gruzínska.

               (5)

               Podľa článku 407 ods. 1 dohody Rade pre pridruženie má pomáhať pri plnení jej úloh a funkcií Výbor pre pridruženie, zatiaľ čo podľa článku 408 ods. 1 dohody má Rada pre pridruženie vo svojom rokovacom poriadku určiť úlohy, ako aj spôsob práce Výboru pre pridruženie.

               (6)

               Podľa článku 409 ods. 2 a 3 dohody Rada pre pridruženie môže rozhodnúť o zriadení akéhokoľvek osobitného podvýboru alebo orgánu v určitých konkrétnych oblastiach, ktoré sú nevyhnutné z pohľadu vykonávania dohody a ktoré pomáhajú Rade pre pridruženie pri plnení jej úloh. Podľa článku 409 ods. 3 dohody Rada pre pridruženie môže zriadiť podvýbory.

               (7)

               Podľa článku 404 ods. 1 dohody je Rada pre pridruženie zodpovedná za dohľad nad uplatňovaním a vykonávaním dohody a monitorovanie jej uplatňovania a vykonávania. V súlade s článkom 408 ods. 2 dohody Rada pre pridruženie môže na Výbor pre pridruženie delegovať ktorúkoľvek zo svojich právomocí vrátane svojej právomoci prijímať záväzné rozhodnutia. Rada pre pridruženie by mala delegovať na Výbor pre pridruženie v zložení pre otázky obchodu, ako sa uvádza v článku 408 ods. 4 dohody, právomoc aktualizovať alebo zmeniť prílohy k dohode, ktoré sa týkajú kapitol 1, 3, 5, 6 (príloha XV-C k dohode) a 8 hlavy IV (Obchod a záležitosti súvisiace s obchodom) dohody podľa článkov 406 ods. 3 a 408 ods. 2 dohody, pokiaľ v uvedených kapitolách neexistujú osobitné ustanovenia týkajúce sa aktualizácie alebo zmeny uvedených príloh.

               (8)

               S cieľom zabezpečiť účinné vykonávanie dohody by sa mal čo najskôr prijať rokovací poriadok Rady pre pridruženie a rokovací poriadok Výboru pre pridruženie a podvýborov, a to aj prostredníctvom písomného postupu.

               (9)

               Pozícia Únie v Rade pre pridruženie by sa preto mala zakladať na pripojenom návrhu rozhodnutí,

         PRIJALI TOTO ROZHODNUTIE:
   Článok 1
   1.   Pozícia, ktorá sa má zaujať v mene Európskej únie a Európskeho spoločenstva pre atómovú energiu v Rade pre pridruženie zriadenej podľa článku 404 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej sa zakladá na návrhoch rozhodnutí Rady pre pridruženie, pokiaľ ide o:

               —

               prijatie rokovacieho poriadku Rady pre pridruženie a rokovacieho poriadku Výboru pre pridruženie a podvýborov,

               —

               zriadenie dvoch podvýborov a

               —

               delegovanie určitých právomocí Radou pre pridruženie na Výbor pre pridruženie v zložení pre otázky obchodu podľa článku 408 ods. 4 dohody.

         2.   Malé technické zmeny návrhov rozhodnutí Rady pre pridruženie môžu schváliť zástupcovia Únie v Rade pre pridruženie bez ďalšieho rozhodnutia Rady Európskej únie.
   Článok 2
   Rade pre pridruženie spolupredsedá zo strany Únie vysoký predstaviteľ Únie pre zahraničné veci a bezpečnostnú politiku vo svojej funkcii predsedu Rady pre zahraničné veci Európskej únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 17. novembra 2014

            Za Radu

            predsedníčka

         F. MOGHERINI

            Za Komisiu

            predseda

         J.-C. JUNCKER

      (1)  Ú. v. EÚ L 261, 30.8.2014, s. 4.

      (2)  Rozhodnutie Rady 2014/494/EÚ zo 16. júna 2014 o podpise v mene Európskej únie a o predbežnom vykonávaní Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (Ú. v. EÚ L 261, 30.8.2014, s. 1).

      NÁVRH
      ROZHODNUTIE RADY PRE PRIDRUŽENIE MEDZI EÚ A GRUZÍNSKOM č. 1/2014
      z …,
      ktorým Rada prijíma svoj rokovací poriadok a rokovací poriadok Výboru pre pridruženie a podvýborov
      RADA PRE PRIDRUŽENIE MEDZI EÚ A GRUZÍNSKOM,
      so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (1), (ďalej len „dohoda“), a najmä na jej článok 404,
      keďže:

                  (1)

                  V súlade s článkom 431 dohody sa od 1. septembra 2014 predbežne vykonávajú časti dohody.

                  (2)

                  Podľa článku 405 ods. 2 dohody Rada pre pridruženie prijme svoj rokovací poriadok.

                  (3)

                  Podľa článku 407 ods. 1 dohody Rade pre pridruženie pomáha pri plnení jej úloh a funkcií Výbor pre pridruženie, zatiaľ čo podľa článku 408 ods. 1 dohody Rada pre pridruženie vo svojom rokovacom poriadku určí úlohy, ako aj spôsob práce Výboru pre pridruženie,

            PRIJALA TOTO ROZHODNUTIE:
      Článok 1
      Týmto sa prijímajú rokovací poriadok Rady pre pridruženie a rokovací poriadok Výboru pre pridruženie a podvýborov, ktoré sú uvedené v prílohách I a II.
      Článok 2
      Toto rozhodnutie nadobúda účinnosť dňom jeho prijatia.

         V …, ….

               Za Radu pre pridruženie

               predseda

         (1)  Ú. v. EÚ L 261, 30.8.2014, s. 4.

         PRÍLOHA I

            ROKOVACÍ PORIADOK RADY PRE PRIDRUŽENIE

         Článok 1
         Všeobecné ustanovenia
         1.   Rada pre pridruženie zriadená v súlade s článkom 404 ods. 1 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“) plní svoje úlohy podľa článkov 404 a 406 dohody.
         2.   Ako sa stanovuje v článku 405 ods. 1 dohody, Rada pre pridruženie sa skladá z členov Rady Európskej únie a členov Európskej komisie na jednej strane a z členov vlády Gruzínska na strane druhej. V zložení Rady pre pridruženie sa budú zohľadňovať osobitné otázky, ktoré sa majú riešiť na danom zasadnutí. Rada pre pridruženie zasadá na úrovni ministrov.
         3.   Ako sa stanovuje v článku 406 ods. 1 dohody a na účely dosiahnutia cieľov uvedenej dohody má Rada pre pridruženie právomoc prijímať rozhodnutia, ktoré sú pre zmluvné strany záväzné. Rada pre pridruženie prijme vhodné opatrenia na vykonávanie svojich rozhodnutí, a to v prípade potreby aj splnomocnením osobitných orgánov zriadených na základe tejto dohody konať v jej mene. Rada pre pridruženie môže vydávať aj odporúčania. Rozhodnutia a odporúčania sa prijímajú dohodou zmluvných strán, po ukončení príslušných vnútorných postupov na ich prijatie. Rada pre pridruženie môže delegovať svoje právomoci na Výbor pre pridruženie.
         4.   Zmluvné strany v tomto rokovacom poriadku sú tie, ktoré sú vymedzené v článku 428 dohody.
         Článok 2
         Predsedníctvo
         Zmluvné strany striedavo predsedajú Rade pre pridruženie počas obdobia 12 mesiacov. Prvé obdobie sa začína dňom prvého zasadnutia Rady pre pridruženie a končí sa 31. decembra toho istého roku.
         Článok 3
         Zasadnutia
         1.   Rada pre pridruženie zasadá aspoň raz ročne, ako aj vždy, keď si to vyžadujú okolnosti, a to po vzájomnej dohode strán. Ak sa strany nedohodnú inak, zasadnutia Rady pre pridruženie sa konajú na obvyklom mieste konania zasadnutí Rady Európskej únie.
         2.   Každé zasadnutie Rady pre pridruženie sa uskutoční v deň, na ktorom sa zmluvné strany dohodli.
         3.   Zasadnutia Rady pre pridruženie spoločne zvolávajú tajomníci Rady pre pridruženie po dohode s predsedom Rady pre pridruženie najneskôr 30 kalendárnych dní pred dňom zasadnutia.
         Článok 4
         Zastúpenie
         1.   Ak sa členovia Rady pre pridruženie nemôžu zúčastniť na zasadnutí, môžu byť zastúpení. Ak si člen želá byť zastúpený, pred zasadnutím, na ktorom má byť člen zastúpený, písomne oznámi predsedovi Rady pre pridruženie meno svojho zástupcu.
         2.   Zástupca člena Rady pre pridruženie má všetky práva člena, ktorého zastupuje.
         Článok 5
         Delegácie
         1.   Členov Rady pre pridruženie môžu sprevádzať úradníci. Pred každým zasadnutím je predseda Rady pre pridruženie informovaný prostredníctvom sekretariátu Rady pre pridruženie o plánovanom zložení delegácie každej zmluvnej strany.
         2.   Rada pre pridruženie môže po dohode medzi zmluvnými stranami pozvať zástupcov iných orgánov zmluvných strán alebo nezávislých odborníkov v danej oblasti, aby sa zúčastnili na jej zasadnutiach ako pozorovatelia alebo aby poskytli informácie o konkrétnych témach. Zmluvné strany sa dohodnú na podmienkach, za ktorých sa uvedení pozorovatelia môžu zúčastniť na zasadnutiach.
         Článok 6
         Sekretariát
         Úradník Generálneho sekretariátu Rady Európskej únie a úradník Gruzínska vykonávajú spoločne funkciu tajomníkov Rady pre pridruženie.
         Článok 7
         Korešpondencia
         1.   Korešpondencia adresovaná Rade pre pridruženie sa posiela tajomníkovi Únie alebo Gruzínska, ktorý následne informuje druhého tajomníka.
         2.   Títo tajomníci Rady pre pridruženie zabezpečia, aby sa korešpondencia postúpila predsedovi Rady pre pridruženie a podľa potreby aj ostatným členom Rady pre pridruženie.
         3.   Takto rozposielaná korešpondencia sa zasiela podľa vhodnosti na Generálny sekretariát Európskej komisie, Európskej službe pre vonkajšiu činnosť, stálym zastúpeniam členských štátov pri Európskej únii a generálnemu sekretariátu Rady Európskej únie, ako aj misii Gruzínska pri Európskej únii.
         4.   Oznámenia predsedu posielajú adresátom uvedení tajomníci v mene predsedu. Tieto oznámenia sa v prípade potreby rozpošlú členom Rady pre pridruženie, ako sa stanovuje v odseku 3.
         Článok 8
         Dôvernosť informácií
         Pokiaľ zmluvné strany nerozhodnú inak, zasadnutia Rady pre pridruženie sú neverejné. Ak zmluvná strana predloží Rade pre pridruženie informácie označené ako dôverné, druhá zmluvná strana zaobchádza s takýmito informáciami ako s dôvernými informáciami.
         Článok 9
         Program zasadnutí
         1.   Predseda Rady pre pridruženie vypracuje predbežný program každého zasadnutia Rady pre pridruženie. Tajomníci Rady pre pridruženie ho odošlú adresátom uvedeným v článku 7 najneskôr 15 kalendárnych dní pred zasadnutím.
         Predbežný program zasadnutia obsahuje len body, v súvislosti s ktorými tajomníci dostali žiadosť o zaradenie do programu najneskôr 21 kalendárnych dní pred začiatkom zasadnutia. Uvedené body nie sú zaradené do predbežného programu, pokiaľ neboli príslušné podporné dokumenty zaslané tajomníkom pred dátumom odoslania programu.
         2.   Rada pre pridruženie prijíma program na začiatku každého zasadnutia. Bod, ktorý nie je zahrnutý do predbežného programu, môže byť do programu zahrnutý v prípade, že s tým zmluvné strany súhlasia.
         3.   Po konzultáciách so zmluvnými stranami môže predseda skrátiť lehotu uvedenú v odseku 1 s cieľom zohľadniť požiadavky konkrétneho prípadu.
         Článok 10
         Zápisnica
         1.   Návrh zápisnice z každého zasadnutia vypracujú tajomníci Rady pre pridruženie spoločne.
         2.   V zápisnici sa spravidla vo vzťahu ku každému bodu programu uvádza:

                     a)

                     dokumentácia predložená Rade pre pridruženie;

                     b)

                     vyhlásenia, ktoré sa zaznamenali do zápisnice na požiadanie člena Rady pre pridruženie ako aj

                     c)

                     záležitosti, na ktorých sa zmluvné strany dohodli, ako sú prijaté rozhodnutia, schválené vyhlásenia a akékoľvek závery.

               3.   Návrh zápisnice sa predloží na schválenie Rade pre pridruženie. Rada pre pridruženie schváli uvedený návrh zápisnice na svojom nasledujúcom zasadnutí. Návrh zápisnice sa prípadne môže schváliť písomným postupom.
         Článok 11
         Rozhodnutia a odporúčania
         1.   Rada pre pridruženie prijíma rozhodnutia a vydáva odporúčania na základe vzájomnej dohody medzi zmluvnými stranami a po ukončení príslušných vnútorných postupov.
         2.   Rada pre pridruženie môže takisto prijímať rozhodnutia alebo vydávať odporúčania písomným postupom, ak sa tak zmluvné strany dohodnú. Na tento účel predseda Rady pre pridruženie rozpošle text návrhu v písomnej forme jej členom podľa článku 7 v lehote minimálne 21 kalendárnych dní, počas ktorej členovia oznámia akékoľvek výhrady alebo zmeny, ktoré chcú vykonať. Po konzultáciách so zmluvnými stranami môže predseda skrátiť uvedenú lehotu s cieľom zohľadniť požiadavky konkrétneho prípadu.
         3.   Aktom Rady pre pridruženie, v zmysle článku 406 ods. 1 dohody, sa priradí názov „rozhodnutie“ alebo „odporúčanie“, za ktorým nasleduje poradové číslo, dátum ich prijatia a opis ich predmetu. Rozhodnutia a odporúčania Rady pre pridruženie podpisuje predseda a overujú tajomníci Rady pre pridruženie. Rozhodnutia a odporúčania sa rozpošlú všetkým adresátom uvedeným v článku 7 tohto rokovacieho poriadku. Každá zmluvná strana sa môže rozhodnúť uverejniť rozhodnutia a odporúčania Výboru pre pridruženie vo svojej príslušnej úradnej publikácii.
         4.   Každé rozhodnutie Rady pre pridruženie nadobúda účinnosť dňom prijatia, pokiaľ nie je v rozhodnutí stanovené inak.
         Článok 12
         Jazyky
         1.   Úradnými jazykmi Rady pre pridruženie sú úradné jazyky zmluvných strán.
         2.   Pokiaľ sa nerozhodne inak, rokovania Rady pre pridruženie vychádzajú z dokumentácie vyhotovenej v týchto jazykoch.
         Článok 13
         Výdavky
         1.   Každá zmluvná strana uhradí všetky výdavky, ktoré jej vznikli v dôsledku účasti na zasadnutiach Rady pre pridruženie, a to tak výdavky na personál, cestovné náklady a diéty, ako aj poštovné a telekomunikačné výdavky.
         2.   Výdavky v súvislosti s tlmočením počas zasadnutí, prekladom a rozmnožovaním dokumentov znáša Únia; v prípade, že si Gruzínsko vyžaduje tlmočenie alebo preklad do alebo z iných jazykov, ako sú jazyky ustanovené v článku 12, znáša súvisiace výdavky Gruzínsko.
         3.   Iné výdavky v súvislosti s materiálnym zabezpečením zasadnutí uhradí tá zmluvná strana, ktorá organizuje zasadnutie.
         Článok 14
         Výbor pre pridruženie
         1.   V súlade s článkom 407 ods. 1 dohody Výbor pre pridruženie pomáha Rade pre pridruženie pri vykonávaní jej úloh a funkcií. Výbor pre pridruženie sa skladá zo zástupcov zmluvných strán, pričom v zásade ide o vyšších úradníkov.
         2.   Výbor pre pridruženie pripravuje zasadnutia a rokovania Rady pre pridruženie, v prípade potreby vykonáva rozhodnutia Rady pre pridruženie a vo všeobecnosti zabezpečuje plynulý priebeh vzťahu pridruženia a riadne fungovanie dohody. Výbor pre pridruženie posudzuje všetky otázky predložené Radou pre pridruženie, ako aj všetky ostatné otázky, ktoré sa môžu vyskytnúť v priebehu bežného plnenia dohody. Výbor pre pridruženie predkladá Rade pre pridruženie na schválenie návrhy alebo akékoľvek predlohy rozhodnutí/odporúčaní. V súlade s článkom 408 ods. 2 dohody môže Rada pre pridruženie delegovať právomoc prijímať rozhodnutia na Výbor pre pridruženie.
         3.   Výbor pre pridruženie prijíma rozhodnutia a vydáva odporúčania, na ktoré je poverený podľa dohody.
         4.   V prípadoch, keď sa v dohode odkazuje na povinnosť alebo možnosť konzultácie alebo keď sa zmluvné strany na základe spoločnej dohody rozhodnú navzájom konzultovať, sa tieto konzultácie môžu uskutočniť v rámci Výboru pre pridruženie, pokiaľ nie je v dohode stanovené inak. Ak zmluvné strany súhlasia, konzultácie môžu pokračovať na zasadnutí Rady pre pridruženie.
         Článok 15
         Zmeny rokovacieho poriadku
         Tento rokovací poriadok sa môže meniť v súlade s článkom 11.

         PRÍLOHA II

            ROKOVACÍ PORIADOK VÝBORU PRE PRIDRUŽENIE A PODVÝBOROV

         Článok 1
         Všeobecné ustanovenia
         1.   Výbor pre pridruženie zriadený v súlade s článkom 407 ods. 1 Dohody o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (ďalej len „dohoda“) pomáha Rade pre pridruženie pri plnení jej úloh a funkcií a plní úlohy stanovené v dohode, ktorými ho poverila Rada pre pridruženie. Podľa článku 408 ods. 1 dohody Rada pre pridruženie určí vo svojom rokovacom poriadku úlohy a spôsob práce Výboru pre pridruženie.
         2.   Výbor pre pridruženie pripravuje zasadnutia a rokovania Rady pre pridruženie, v prípade potreby vykonáva rozhodnutia Rady pre pridruženie a vo všeobecnosti zabezpečuje plynulý priebeh vzťahu pridruženia a riadne fungovanie dohody. Výbor pre pridruženie posudzuje všetky otázky predložené Radou pre pridruženie, ako aj všetky ostatné otázky, ktoré sa môžu vyskytnúť v priebehu bežného plnenia dohody. Výbor pre pridruženie predkladá Rade pre pridruženie návrhy alebo akékoľvek predlohy rozhodnutí alebo odporúčaní na schválenie.
         3.   Ako sa stanovuje v článku 407 ods. 2 dohody, Výbor pre pridruženie sa skladá zo zástupcov zmluvných strán, pričom v zásade ide o vyšších úradníkov zodpovedných za konkrétne otázky, ktoré sa majú riešiť na danom zasadnutí.
         4.   Podľa článku 408 ods. 4 dohody, keď Výbor pre pridruženie v zložení pre otázky obchodu podľa článku 408 ods. 4 dohody (ďalej len „Výbor pre pridruženie v zložení pre otázky obchodu“) plní úlohy, ktoré mu boli zverené podľa hlavy IV dohody, skladá sa z vyšších úradníkov Európskej únie a Gruzínska zodpovedných za obchod a záležitosti súvisiace s obchodom. Zástupca Európskej komisie alebo Gruzínska zodpovedný za obchod a záležitosti súvisiace s obchodom vykonáva funkciu predsedu Výboru pre pridruženie v zložení pre otázky obchodu v súlade s článkom 2 tohto rokovacieho poriadku. Na zasadnutiach sa takisto zúčastňuje zástupca Európskej služby pre vonkajšiu činnosť.
         5.   Ako sa stanovuje v článku 408 ods. 3 dohody, Výbor pre pridruženie má právomoc prijímať rozhodnutia v prípadoch vymedzených v dohode a v oblastiach, v ktorých naň Rada pre pridruženie delegovala právomoci. Uvedené rozhodnutia sú pre zmluvné strany záväzné a zmluvné strany prijmú náležité opatrenia potrebné na ich vykonanie. Výbor pre pridruženie prijíma rozhodnutia na základe dohody zmluvných strán, a to po ukončení príslušných vnútorných postupov potrebných na ich prijatie.
         6.   Zmluvné strany v tomto rokovacom poriadku sú vymedzené podľa ustanovenia v článku 428 dohody.
         Článok 2
         Predsedníctvo
         Zmluvné strany striedavo predsedajú Výboru pre pridruženie počas obdobia 12 mesiacov. Prvé obdobie sa začína dňom prvého zasadnutia Rady pre pridruženie a končí sa 31. decembra toho istého roku.
         Článok 3
         Zasadnutia
         1.   Pokiaľ sa strany nedohodnú inak, Výbor pre pridruženie zasadá pravidelne aspoň raz ročne. Mimoriadne zasadnutia Výboru pre pridruženie sa môžu uskutočniť na žiadosť jednej zo zmluvných strán a so súhlasom zmluvných strán.
         2.   Každé zasadnutie Výboru pre pridruženie zvoláva predseda na miesto a deň, na ktorých sa zmluvné strany dohodli. Sekretariát Výboru pre pridruženie vydá oznámenie o zvolaní zasadnutia najneskôr 28 kalendárnych dní pred začiatkom zasadnutia, pokiaľ sa zmluvné strany nedohodnú inak.
         3.   Výbor pre pridruženie v zložení pre otázky obchodu zasadá aspoň raz ročne, ako aj vždy, keď si to vyžadujú okolnosti. Zasadnutia zvoláva predseda Výboru pre pridruženie v zložení pre otázky obchodu na miesto, deň a spôsobom, na ktorom sa dohodli zmluvné strany. Sekretariát Výboru pre pridruženie v zložení pre otázky obchodu vydá oznámenie o zvolaní zasadnutia najneskôr 15 kalendárnych dní pred začiatkom zasadnutia, pokiaľ sa zmluvné strany nedohodnú inak.
         4.   Pokiaľ je to možné, pravidelné zasadnutie Výboru pre pridruženie sa zvolá v dostatočnom predstihu pred pravidelným zasadnutím Rady pre pridruženie.
         5.   Vo výnimočných prípadoch a ak s tým zmluvné strany súhlasia, sa zasadnutia Výboru pre pridruženie môžu uskutočniť s použitím akýchkoľvek dohodnutých technických prostriedkov, ako napríklad videokonferencie.
         Článok 4
         Delegácie
         Pred každým zasadnutím sú zmluvné strany informované prostredníctvom sekretariátu Výboru pre pridruženie o plánovanom zložení delegácií každej zmluvnej strany, ktoré sa zúčastňujú na zasadnutí.
         Článok 5
         Sekretariát
         1.   Úradník Únie a úradník Gruzínska konajú vykonávajú spoločne funkciu tajomníkov Výboru pre pridruženie a spoločne vykonávajú kancelárske úlohy v duchu vzájomnej dôvery a spolupráce, pokiaľ sa v tomto rokovacom poriadku nestanovuje inak.
         2.   Úradník Európskej komisie a úradník Gruzínska, ktorí sú zodpovední za obchod a záležitosti súvisiace s obchodom vykonávajú spoločne funkciu tajomníkov Výboru pre pridruženie v zložení pre otázky obchodu.
         Článok 6
         Korešpondencia
         1.   Korešpondencia adresovaná Výboru pre pridruženie sa posiela tajomníkovi Výboru pre pridruženie niektorej zo zmluvných strán, ktorý následne informuje druhého tajomníka.
         2.   Sekretariát Výboru pre pridruženie zabezpečí, aby sa korešpondencia adresovaná Výboru pre pridruženie postúpila predsedovi výboru a aby sa v prípade potreby rozposlala ako dokumenty uvedené v článku 7.
         3.   Korešpondenciu predsedu výboru posiela sekretariát zmluvným stranám v mene predsedu výboru. Táto korešpondencia sa v prípade potreby rozpošle podľa ustanovenia v článku 7.
         Článok 7
         Dokumenty
         1.   Dokumenty rozposielajú tajomníci Výboru pre pridruženie.
         2.   Zmluvná strana zašle svoje dokumenty svojmu tajomníkovi. Tajomník zašle tieto dokumenty tajomníkovi druhej zmluvnej strany.
         3.   Tajomník Únie rozposiela dokumenty príslušným zástupcom Únie a kópiu takejto korešpondencie systematicky zasiela tajomníkovi Gruzínska.
         4.   Tajomník Gruzínska rozposiela dokumenty príslušným zástupcom Gruzínska a kópiu takejto korešpondencie systematicky zasiela tajomníkovi Únie.
         Článok 8
         Dôvernosť informácií
         Pokiaľ zmluvné strany nerozhodnú inak, zasadnutia Výboru pre pridruženie sú neverejné. Ak strana predloží Výboru pre pridruženie informácie označené ako dôverné, druhá strana zaobchádza s takýmito informáciami ako s dôvernými informáciami.
         Článok 9
         Program zasadnutí
         1.   Sekretariát Výboru pre pridruženie vypracuje predbežný program každého zasadnutia Výboru pre pridruženie, ako aj návrh operatívnych záverov stanovených v článku 10, a to na základe návrhov zmluvných strán. Predbežný program rokovania obsahuje body, v súvislosti s ktorými dostal sekretariát Výboru pre pridruženie žiadosť o zaradenie do programu od jednej zo zmluvných strán spolu s príslušnými dokumentmi najneskôr 21 kalendárnych dní pred dňom konania zasadnutia.
         2.   Predbežný program spoločne s príslušnými dokumentmi sa rozposiela v súlade s ustanovením v článku 7 najneskôr 15 kalendárnych dní pred začiatkom zasadnutia.
         3.   Výbor pre pridruženie prijíma program na začiatku každého zasadnutia. Do programu možno zaradiť aj body, ktoré nie sú uvedené v predbežnom programe, ak sa tak zmluvné strany dohodnú.
         4.   Predseda zasadnutia Výboru pre pridruženie môže na základe súhlasu druhej zmluvnej strany pozvať zástupcov iných orgánov zmluvných strán alebo nezávislých odborníkov v danej oblasti na báze ad hoc, aby sa zúčastnili na jeho zasadnutiach s cieľom poskytnúť informácie o konkrétnych témach. Zmluvné strany zabezpečia, aby uvedení pozorovatelia alebo odborníci rešpektovali všetky požiadavky dôvernosti.
         5.   Predseda zasadnutia Výboru pre pridruženie môže po konzultáciách so zmluvnými stranami skrátiť lehoty stanovené v odsekoch 1 a 2 s cieľom zohľadniť osobitné požiadavky.
         Článok 10
         Zápisnica a operatívne závery
         1.   Návrh zápisnice z každého zasadnutia Výboru pre pridruženie vypracujú tajomníci Výboru pre pridruženie spoločne.
         2.   V zápisnici sa spravidla vo vzťahu ku každému bodu programu uvádza:

                     a)

                     zoznam účastníkov zasadnutia, zoznam úradníkov, ktorí ich sprevádzali, a zoznam prípadných pozorovateľov alebo odborníkov, ktorí sa zúčastnili na zasadnutí;

                     b)

                     dokumentácia predložená Výboru pre pridruženie;

                     c)

                     vyhlásenia, ktoré sa zaznamenali do zápisnice na požiadanie Výboru pre pridruženie ako aj

                     d)

                     operatívne závery zo zasadnutia podľa ustanovenia v odseku 4.

               3.   Návrh zápisnice sa predloží na schválenie Výboru pre pridruženie. Výbor pre pridruženie schváli uvedený návrh zápisnice na svojom nasledujúcom zasadnutí. Návrh zápisnice sa prípadne môže schváliť písomným postupom. Návrh zápisnice Výboru pre pridruženie v zložení pre otázky obchodu je potrebné schváliť do 28 kalendárnych dní po každom zasadnutí. Kópia sa zašle všetkým adresátom uvedeným v článku 7.
         4.   Návrh operatívnych záverov z každého zasadnutia vypracuje tajomník Výboru pre pridruženie zmluvnej strany predsedajúcej Výboru pre pridruženie a spolu s programom ho rozpošle zmluvným stranám, zvyčajne najneskôr 15 kalendárnych dní pred začiatkom zasadnutia. Tento návrh sa v priebehu zasadnutia aktualizuje tak, aby na konci zasadnutia Výbor pre pridruženie, pokiaľ sa zmluvné strany nedohodnú inak, prijal operatívne závery, v ktorých sa odzrkadľujú následné opatrenia, na ktorých sa zmluvné strany dohodli. Po schválení sa operatívne závery pripoja k zápisnici a ich vykonávanie sa preskúma počas nasledujúceho zasadnutia Výboru pre pridruženie. Na tento účel Výbor pre pridruženie prijme vzor, ktorý umožní sledovať každé opatrenie podľa konkrétnej lehoty na jeho vykonanie.
         Článok 11
         Rozhodnutia a odporúčania
         1.   V osobitných prípadoch, keď je Výboru pre pridruženie dohodou udelená právomoc prijímať rozhodnutia alebo keď naň túto právomoc deleguje Rada pre pridruženie, Výbor pre pridruženie prijíma rozhodnutia. Okrem toho Výbor pre pridruženie vydáva odporúčania. Rozhodnutia a odporúčania sa vydávajú na základe vzájomnej dohody zmluvných strán a po ukončení príslušných vnútorných postupov. Každé rozhodnutie alebo odporúčanie podpíše predseda Výboru pre pridruženie a overia tajomníci Výboru pre pridruženie.
         2.   Výbor pre pridruženie môže prijímať rozhodnutia alebo vydávať odporúčania písomným postupom, ak sa tak zmluvné strany dohodnú. Písomný postup pozostáva z úradnej výmeny nót medzi tajomníkmi, ktorí konajú v zmysle dohody zmluvných strán. Na tento účel sa text návrhu rozpošle podľa článku 7 v lehote minimálne 21 kalendárnych dní, počas ktorej sa musia oznámiť akékoľvek výhrady alebo zmeny. Predseda môže po konzultáciách so zmluvnými stranami skrátiť lehoty uvedené v tomto odseku s cieľom zohľadniť osobitné požiadavky. Po schválení znenia rozhodnutie alebo odporúčanie podpíše predseda a overia tajomníci.
         3.   Akty Výboru pre pridruženie sa nazývajú „rozhodnutie“ alebo „odporúčanie“. Každé rozhodnutie nadobúda účinnosť dňom prijatia, pokiaľ nie je stanovené inak.
         4.   Rozhodnutia a odporúčania sa rozpošlú obom zmluvným stranám.
         5.   Každá zmluvná strana sa môže rozhodnúť uverejniť rozhodnutia a odporúčania Výboru pre pridruženie vo svojej príslušnej úradnej publikácii.
         Článok 12
         Správy
         Výbor pre pridruženie na každom pravidelnom zasadnutí Rady pre pridruženie podá Rade pre pridruženie správu o svojej činnosti a o činnosti podvýborov, pracovných skupín a iných orgánov.
         Článok 13
         Jazyky
         1.   Úradnými jazykmi Výboru pre pridruženie sú úradné jazyky zmluvných strán.
         2.   Pracovnými jazykmi Výboru pre pridruženie sú angličtina a gruzínčina. Pokiaľ sa nerozhodne inak, rokovania Výboru pre pridruženie vychádzajú z jeho dokumentácie vyhotovenej v týchto jazykoch.
         Článok 14
         Výdavky
         1.   Každá zmluvná strana uhradí všetky výdavky, ktoré jej vznikli v dôsledku účasti na zasadnutiach Výboru pre pridruženie, a to tak výdavky na personál, cestovné náklady a diéty, ako aj poštovné a telekomunikačné výdavky.
         2.   Výdavky v súvislosti s organizáciou zasadnutí a rozmnožovaním dokumentov znáša strana, ktorá je organizátorom zasadnutia.
         3.   Výdavky na tlmočenie počas zasadnutí a na preklad dokumentov do angličtiny alebo gruzínčiny alebo z angličtiny alebo gruzínčiny podľa článku 13 ods. 1 hradí zmluvná strana, ktorá je organizátorom zasadnutia.
         Tlmočenie a preklad do alebo z iných jazykov hradí priamo žiadajúca zmluvná strana.
         4.   V prípade, že je potrebný preklad dokumentov do úradných jazykov Únie, výdavky znáša Únia.
         Článok 15
         Zmeny rokovacieho poriadku
         Tento rokovací poriadok sa môže zmeniť rozhodnutím Rady pre pridruženie v súlade s článkom 408 ods. 1 dohody.
         Článok 16
         Podvýbory, osobitné výbory alebo orgány
         1.   Výbor pre pridruženie môže v súlade s článkom 409 ods. 1 a 3 dohody rozhodnúť o zriadení podvýboru v určitých konkrétnych oblastiach, ktoré sú nevyhnutné z pohľadu vykonávania dohody, než sú stanovené v dohode, aby pomáhali Výboru pre pridruženie pri plnení jeho úloh. Výbor pre pridruženie môže rozhodnúť o zrušení akéhokoľvek takéhoto podvýboru, ako aj o vymedzení či zmene jeho rokovacieho poriadku. Pokiaľ sa nerozhodne inak, takýto podvýbor podlieha právomoci Výboru pre pridruženie, ktorému podávajú správy po každom svojom zasadnutí.
         2.   Pokiaľ nie je v dohode stanovené inak alebo v Rade pre pridruženie dohodnuté inak, tento rokovací poriadok platí mutatis mutandis pre všetky podvýbory uvedené v odseku 1.
         3.   Zasadnutia podvýborov sa môžu konať pružne v prípade potreby buď osobne v Bruseli alebo v Gruzínsku alebo napríklad prostredníctvom videokonferencie. Podvýbory sú platformou na monitorovanie pokroku pri aproximácii v konkrétnych oblastiach, na prerokovanie určitých otázok a výziev vyplývajúcich z tohto procesu a na formulovanie odporúčaní a operatívnych záverov.
         4.   Sekretariátu Výboru pre pridruženie sa zašle kópia všetkej súvisiacej korešpondencie, dokumentov a oznámení, ktoré sa týkajú podvýboru, osobitného výboru alebo orgánu.
         5.   Pokiaľ nie je v dohode stanovené inak alebo medzi zmluvnými stranami v rámci Rady pre pridruženie dohodnuté inak, podvýbory, osobitné výbory alebo orgány majú len právomoc vydávať odporúčania Výboru pre pridruženie.
         Článok 17
         Tento rokovací poriadok platí obdobne pre Výbor pre pridruženie v zložení pre otázky obchodu, pokiaľ nie je stanovené inak.

      NÁVRH
      ROZHODNUTIE RADY PRE PRIDRUŽENIE MEDZI EÚ A GRUZÍNSKOM č. 2/2014
      z …
      o zriadení dvoch podvýborov
      RADA PRE PRIDRUŽENIE MEDZI EÚ A GRUZÍNSKOM,
      so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (1), (ďalej len „dohoda“), a najmä na jej článok 409,
      keďže:

                  (1)

                  V súlade s jej článkom 431 dohody sa od 1. septembra 2014 predbežne vykonávajú časti dohody.

                  (2)

                  Podľa článku 409 ods. 2 dohody Rada pre pridruženie môže rozhodnúť o zriadení akéhokoľvek osobitného výboru alebo orgánu v určitých konkrétnych oblastiach, ktoré sú nevyhnutné z pohľadu vykonávania dohody a ktoré Rade pre pridruženie môžu pomáhať pri plnení jej úloh.

                  (3)

                  S cieľom umožniť diskusie na odbornej úrovni o kľúčových oblastiach, ktoré patria do rozsahu pôsobnosti predbežného vykonávania dohody, by sa mali zriadiť dva podvýbory.

                  (4)

                  Zoznam podvýborov aj rozsah pôsobnosti jednotlivých podvýborov sa môže zmeniť po dohode strán,

            PRIJALA TOTO ROZHODNUTIE:
      Článok 1
      Týmto sa zriaďujú podvýbory uvedené v prílohe.
      Článok 2
      Rokovací poriadok podvýborov uvedených v prílohe sa riadi článkom 16 rokovacieho poriadku Výboru pre pridruženie a podvýborov prijatého rozhodnutím č. 1/2014 Rady pre pridruženie medzi EÚ a Gruzínskom.
      Článok 3
      Po dohode strán sa môže zmeniť zoznam podvýborov uvedených v prílohe a rozsah pôsobnosti jednotlivých podvýborov.
      Článok 4
      Toto rozhodnutie nadobúda účinnosť dňom jeho prijatia.

         V …, …

               Za Radu pre pridruženie

               predseda

         (1)  Ú. v. EÚ L 261, 30.8.2014, s. 4.

         PRÍLOHA

            ZOZNAM PODVÝBOROV

                     1.

                     podvýbor pre slobodu, bezpečnosť a spravodlivosť;

                     2.

                     podvýbor pre hospodársku a inú odvetvovú spoluprácu.

      NÁVRH
      ROZHODNUTIE RADY PRE PRIDRUŽENIE MEDZI EÚ A GRUZÍNSKOM č. 3/2014
      z …
      o delegovaní určitých právomocí Radou pre pridruženie na Výbor pre pridruženie v zložení pre otázky obchodu
      RADA PRE PRIDRUŽENIE MEDZI EÚ A GRUZÍNSKOM,
      so zreteľom na Dohodu o pridružení medzi Európskou úniou a Európskym spoločenstvom pre atómovú energiu a ich členskými štátmi na jednej strane a Gruzínskom na strane druhej (1), (ďalej len „dohoda“), a najmä na jej článok 406 ods. 3 a článok 408 ods. 2,
      keďže:

                  (1)

                  V súlade s článkom 431 dohody sa časti dohody predbežne vykonávajú od 1. septembra 2014.

                  (2)

                  Podľa článku 404 ods. 1 dohody Rada pre pridruženie je zodpovedná za dohľad nad uplatňovaním a vykonávaním dohody a monitorovanie jej uplatňovania a vykonávania.

                  (3)

                  Podľa článku 408 ods. 2 dohody Rada pre pridruženie môže na Výbor pre pridruženie delegovať ktorúkoľvek zo svojich právomocí vrátane svojej právomoci prijímať záväzné rozhodnutia.

                  (4)

                  Podľa článku 408 ods. 4 dohody sa Výbor pre pridruženie zíde v osobitnom zložení na účely riešenia všetkých otázok súvisiacich s hlavou IV (Obchod a záležitosti súvisiace s obchodom) dohody.

                  (5)

                  S cieľom zabezpečiť hladké a včasné vykonávanie časti dohody týkajúcej sa prehĺbenej a komplexnej zóny voľného obchodu je vhodné, aby Rada pre pridruženie delegovala na Výbor pre pridruženie v zložení pre otázky obchodu podľa článku 408 ods. 4 dohody právomoc aktualizovať alebo zmeniť prílohy k dohode, ktoré sa týkajú kapitol 1, 3, 5, 6 a 8 hlavy IV (Obchod a záležitosti súvisiace s obchodom) dohody, pokiaľ v uvedených kapitolách neexistujú osobitné ustanovenia týkajúce sa aktualizácie alebo zmeny uvedených príloh,

            PRIJALA TOTO ROZHODNUTIE:
      Článok 1
      Týmto Rada pre pridruženie deleguje na Výbor pre pridruženie v zložení pre otázky obchodu podľa článku 408 ods. 4 dohody, právomoc aktualizovať alebo zmeniť prílohy, ktoré sa týkajú kapitol 1, 3, 5, 6 (príloha XV-C k dohode) a 8 hlavy IV (Obchod a záležitosti súvisiace s obchodom) k dohode, pokiaľ v uvedených kapitolách neexistujú osobitné ustanovenia týkajúce sa aktualizácie alebo zmeny uvedených príloh.
      Článok 2
      Toto rozhodnutie nadobúda účinnosť dňom jeho prijatia.

         V …

               Za Radu pre pridruženie

               predseda

         (1)  Ú. v. EÚ L 261, 30.8.2014, s. 4.


title: 2002/264/: Rozhodnutie Dozorného orgánu EZVO č. 264/02/COL z  18. decembra 2002 , ktorým sa po tridsiatysiedmykrát menia a dopĺňajú procesnoprávne a hmotnoprávne pravidlá v oblasti štátnej pomoci prijatím novej kapitoly 22: Pomoc na záchranu a reštrukturalizáciu a pomoc na ukončenie činnosti v oceliarskom sektore

text:
               10.5.2006

               SK

               Úradný vestník Európskej únie

               L 123/24

      ROZHODNUTIE DOZORNÉHO ORGÁNU EZVO

   č. 264/02/COL
   z 18. decembra 2002,
   ktorým sa po tridsiatysiedmykrát menia a dopĺňajú procesnoprávne a hmotnoprávne pravidlá v oblasti štátnej pomoci prijatím novej kapitoly 22: Pomoc na záchranu a reštrukturalizáciu a pomoc na ukončenie činnosti v oceliarskom sektore
   DOZORNÝ ORGÁN EZVO,
   SO ZRETEĽOM NA Dohodu o Európskom hospodárskom priestore (1), najmä na jej články 61 až 63,
   SO ZRETEĽOM NA Dohodu medzi štátmi EZVO o zriadení dozorného orgánu a Súdneho dvora (2), najmä na jej článok 24 a článok 1 protokol 3,
   KEĎŽE podľa článku 24 Dohody o dozore a súde Dozorný orgán EZVO uplatní ustanovenia Dohody o EHP týkajúce sa štátnej pomoci,
   KEĎŽE podľa článku 5 ods. 2 písm. b) Dohody o dozore a súde Dozorný orgán EZVO vydáva oznámenia alebo usmernenia o otázkach, ktorými sa zaoberá Dohoda o EHP, ak to táto dohoda alebo Dohoda o dozore a súde výslovne ustanovuje, alebo ak to Dozorný orgán EZVO považuje za nevyhnutné,
   PRIPOMÍNAJÚC procesnoprávne a hmotnoprávne pravidlá v oblasti štátnej pomoci (3), prijaté 19. januára 1994 Dozorným orgánom EZVO (4),
   KEĎŽE 7. marca 2002 prijala Európska komisia prostredníctvom nového oznámenia (5) nové zásady, na základe ktorých bude posudzovať pomoc na záchranu a reštrukturalizáciu a pomoc na ukončenie činnosti v oceliarskom sektore,
   KEĎŽE toto oznámenie má takisto význam pre Európsky hospodársky priestor,
   KEĎŽE sa má zabezpečiť jednotné uplatňovanie pravidiel štátnej pomoci EHP v rámci celého Európskeho hospodárskeho priestoru,
   KEĎŽE v súlade s bodom II v položke „VŠEOBECNÉ“ na konci prílohy XV k Dohode o EHP má Dozorný orgán EZVO prijať po konzultácii s Komisiou akty, ktoré zodpovedajú aktom prijatým Európskou komisiou, s cieľom zachovať rovnaké podmienky hospodárskej súťaže,
   PO KONZULTÁCII s Európskou komisiou,
   PRIPOMÍNAJÚC, že Dozorný orgán EZVO konzultoval túto problematiku so štátmi EZVO na multilaterálnom stretnutí 19. októbra 2001,
   ROZHODOL TAKTO:

               1.

               Usmernenia o štátnej pomoci budú zmenené a doplnené prijatím kapitoly 22: Pomoc na záchranu a reštrukturalizáciu a pomoc na ukončenie činnosti v oceliarskom sektore, v znení uvedenom v prílohe I tohto rozhodnutia.

               2.

               Štáty EZVO budú informované prostredníctvom listu, spolu s kópiou tohto rozhodnutia a prílohy I. Štáty EZVO budú požiadané, aby do 20 pracovných dní potvrdili súhlas s prijatím navrhovaných opatrení uvedených v prílohe I, porovnajte tiež oddiel 22.4 prílohy I.

               3.

               Európska komisia bude informovaná v súlade s písmenom d) protokolu 27 k Dohode o EHP prostredníctvom kópie tohto rozhodnutia vrátane prílohy I.

               4.

               Toto rozhodnutie vrátane prílohy I sa uverejní v oddiele EHP Úradného vestníka Európskeho spoločenstva a v dodatku EHP k Úradnému vestníku Európskeho spoločenstva po tom, ako oznámia štáty EZVO svoj súhlas s príslušnými opatreniami.

               5.

               Znemie tohto rozhodnutia v anglickom jazyku je autentické.

      V Bruseli 18. decembra 2002

            Za Dozorný orgán EZVO

         Einar M. BULL

            predseda

         Hannes HAFSTEIN

            člen kolégia

      (1)  Ďalej len „Dohoda o EHP“.

      (2)  Ďalej len „Dohoda o dozore a súde“.

      (3)  Ďalej len „Usmernenia o štátnej pomoci“.

      (4)  Pôvodne uverejnené v Ú. v. ES L 231, 3.9.1994, Dodatok EHP č. 32.

      (5)  Ú. v. ES C 70, 19.3.2002, s. 8.

      PRÍLOHA

         „22.   POMOC NA ZÁCHRANU A REŠTRUKTURALIZÁCIU A POMOC NA UKONČENIE ČINNOSTI V OCELIARSKOM SEKTORE
         22.1.   POMOC NA ZÁCHRANU A REŠTRUKTURALIZÁCIU SPOLOČNOSTÍ V ŤAŽKOSTIACH
         Pomoc na záchranu a reštrukturalizáciu spoločností v ťažkostiach v oceliarskom sektore nie je, ako vyplýva z prílohy B multisektorálneho rámca pre regionálnu pomoc pre veľké investičné projekty, zlučiteľná s vnútorným trhom.
         22.2.   POMOC NA UKONČENIE POMOCI

                     (1)

                     Za zlučiteľnú s vnútorným trhom môže byť považovaná pomoc uľahčovania rozvoja niektorých hospodárskych činností. Ako vyplýva z prílohy B multisektorálneho rámca, za zlučiteľnú s vnútorným trhom sa považuje táto pomoc pre spoločnosti pôsobiace v oceliarskom priemysle:

                     (2)

                     pomoc na krytie platieb splatných zamestnancom oceliarskych podnikov, ktorí boli prepustení alebo súhlasili s predčasným odchodom do dôchodku, za predpokladu, že:

                                 —

                                 platby skutočne súvisia s čiastočným alebo úplným ukončením činnosti oceliarne, čo nebolo dosiaľ zohľadnené pri schvaľovaní pomoci,

                                 —

                                 platby nepresiahnu výšku platieb, ktoré sa bežne poskytujú podľa platných predpisov v štátoch EZVO,
                                 a

                                 —

                                 pomoc nepresiahne výšku 50 % týchto platieb;

                     (3)

                     pomoc oceliarskym spoločnostiam, ktoré postupne ukončujú výrobu oceliarskych výrobkov za predpokladu, že:

                                 —

                                 tieto spoločnosti majú právnu subjektivitu pred 1. januárom 2002,

                                 —

                                 do dátumu oznámenia príslušnej pomoci pravidelne vyrábali oceliarske výrobky,

                                 —

                                 od 1. januára 2002 neuskutočnili reorganizáciu výroby alebo podniku,

                                 —

                                 zatvárajú a rušia zariadenia na výrobu oceliarskych výrobkov v období šiestich mesiacov od začiatku ukončovania výroby alebo od schválenia pomoci orgánom, počítajúc od udalosti, ktorá nastala neskôr,

                                 —

                                 zatvorenie oceliarne dosiaľ nebolo zohľadnené v rámci schválenia pomoci,
                                 a

                                 —

                                 čiastka pomoci nepresahuje zostatkovú účtovnú hodnotu oceliarne, ktorá má byť uzatvorená, bez ohľadu na tú časť akéhokoľvek nového ocenenia vykonaného od 1. januára 2002, ktoré presahuje vnútroštátnu mieru inflácie;

                     (4)

                     podpora oceliarskym spoločnostiam, ktoré spĺňajú podmienky stanovené v oddiele 22.2 ods. 3, ale ktoré sú priamo alebo nepriamo kontrolované spoločnosťou alebo niektoré samé priamo alebo nepriamo kontrolujú spoločnosť, ktorá je sama oceliarskou spoločnosťou, môže byť považovaná za zlučiteľnú s vnútorným trhom za predpokladu, že:

                                 —

                                 spoločnosť, ktorá má byť zatvorená, bola skutočne i právne vyčlenená z organizačnej štruktúry aspoň na šesť mesiacov pred vyplatením pomoci,

                                 —

                                 účty spoločnosti, ktorá má byť zatvorená, boli nezávisle overené audítorom schváleným orgánom ako pravé a presné účty aktív a pasív tejto spoločnosti,
                                 a

                                 —

                                 skutočne a overiteľne dochádza k znižovaniu výrobnej kapacity, ktorá bude časom značným prínosom pre celý priemysel, a to z hľadiska znižovania výrobnej kapacity oceliarskych výrobkov v období piatich rokov od zatvorenia tejto spoločnosti, na ktoré bola poskytnutá pomoc, alebo od posledného vyplatenia pomoci schválenej podľa tohto bodu, pokiaľ k nemu došlo neskôr. Štáty EZVO môžu použiť formuláre určené pre oznámenie, ktoré sú pripojené k multisektorovému rámcu (príloha E), aby oznámili návrhy na poskytnutie pomoci podľa tohto rámca.

               22.3.   OZNAMOVACIA POVINNOSŤ
         Všetky podniky, ktorým sa má poskytnúť pomoc na záchranu a reštrukturalizáciu spoločností v ťažkostiach, ktoré patria do oceliarskeho priemyslu a pomoc na ukončenie činnosti v tomto sektore, sa oznamujú samostatne.
         22.4.   PRIMERANÉ OPATRENIA

                     (1)

                     Orgán navrhuje primerané opatrenia podľa článku 1. ods. 1 protokolu 3 k Dohode o dozore a súde, aby z pôsobnosti existujúcich schém pomoci na záchranu a reštrukturalizáciu spoločností v ťažkostiach vylúčil, ako vyplýva z Usmernení orgánu o štátnej pomoci na záchranu a reštrukturalizáciu spoločností v ťažkostiach (kapitola 16), pomoc podnikom patriacim do sektoru oceliarskeho priemyslu podľa prílohy B multisektorového rámca, a to od 1. januára 2003.

                     (2)

                     Štáty EZVO môžu vyjadriť svoj výslovný súhlas s navrhovanými príslušnými opatreniami do 20 pracovných dní odo dňa, keď im boli oznámené. Ak orgánu nebude doručená žiadna odpoveď, orgán dospeje k záveru, že príslušný štát EZVO s navrhovanými opatreniami nesúhlasí.

               22.5.   UPLATŇOVANIE TOHTO RÁMCA
         Tento rámec sa uplatňuje v období od 1. januára 2003 do 31. decembra 2009.
         22.6.   NEOZNÁMENÉ POMOCI POSKYTNUTÉ OCELIARSKEMU PRIEMYSLU
         Dozorný orgán posúdi zlučiteľnosť pomoci oceliarskemu priemyslu so spoločným trhom, ktorá bola poskytnutá bez jeho súhlasu, a to na základe podmienok platných v čase, keď bola pomoc poskytnutá.“


title: Rozhodnutie Európskeho parlamentu (EÚ) 2016/1512 z 28. apríla 2016 o účtovnej závierke Európskeho centra pre prevenciu a kontrolu chorôb za rozpočtový rok 2014

text:
               14.9.2016

               SK

               Úradný vestník Európskej únie

               L 246/228

         ROZHODNUTIE EURÓPSKEHO PARLAMENTU (EÚ) 2016/1512
   z 28. apríla 2016
   o účtovnej závierke Európskeho centra pre prevenciu a kontrolu chorôb za rozpočtový rok 2014
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho centra pre prevenciu a kontrolu chorôb za rozpočtový rok 2014,

               —

               so zreteľom na správu Dvora audítorov o overení ročnej účtovnej závierky Európskeho centra pre prevenciu a kontrolu chorôb za rozpočtový rok 2014 spolu s odpoveďami centra (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2014 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 12. februára 2016 o udelení absolutória centru za plnenie rozpočtu za rozpočtový rok 2014 (05584/2016 – C8-0075/2016),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 851/2004 z 21. apríla 2004, ktorým sa zriaďuje Európske centrum pre prevenciu a kontrolu chorôb (4), a najmä na jeho článok 23,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 94 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A8-0103/2016),

               1.

               berie na vedomie, že konečná ročná účtovná závierka Európskeho centra pre prevenciu a kontrolu chorôb sa nachádza v prílohe k správe Dvora audítorov;

               2.

               schvaľuje účtovnú závierku Európskeho centra pre prevenciu a kontrolu chorôb za rozpočtový rok 2014;

               3.

               poveruje svojho predsedu, aby postúpil toto rozhodnutie riaditeľovi Európskeho centra pre prevenciu a kontrolu chorôb, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 409, 9.12.2015, s. 122.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 142, 30.4.2004, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: Rozhodnutie Rady (SZBP) 2015/2276 zo 7. decembra 2015, ktorým sa mení a predlžuje rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya)

text:
               8.12.2015

               SK

               Úradný vestník Európskej únie

               L 322/51

         ROZHODNUTIE RADY (SZBP) 2015/2276
   zo 7. decembra 2015,
   ktorým sa mení a predlžuje rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 22. mája 2013 prijala rozhodnutie 2013/233/SZBP (1) o zriadení pomocnej misie Európskej únie pre integrované riadenie hraníc v Líbyi (EUBAM Libya).

               (2)

               Rada 21. mája 2015 prijala rozhodnutie (SZBP) 2015/800 (2), ktorým sa zmenilo a predĺžilo rozhodnutie 2013/233/SZBP, najmä tým, že sa predĺžila misia EUBAM Libya do 21. novembra 2015 a stanovila sa referenčná suma na rovnaké obdobie.

               (3)

               Misia EUBAM Libya by sa mala predĺžiť o ďalšie obdobie troch mesiacov, a to do 21. februára 2016.

               (4)

               Rozhodnutie 2013/233/SZBP by sa malo zodpovedajúcim spôsobom zmeniť.

               (5)

               Misia EUBAM Libya sa uskutoční v kontexte situácie, ktorá sa môže zhoršiť a ktorá by mohla ohroziť splnenie cieľov vonkajšej činnosti Únie stanovených v článku 21 zmluvy,

         PRIJALA TOTO ROZHODNUTIE:
   Článok 1
   Rozhodnutie Rady 2013/233/SZBP sa mení takto:

               1.

               V článku 13 sa odsek 1 nahrádza takto:
               „1.   Referenčná suma určená na úhradu výdavkov spojených s misiou EUBAM Libya na obdobie od 22. mája 2013 do 21. mája 2014 je 30 300 000 EUR.
               Referenčná suma určená na úhradu výdavkov spojených s misiou EUBAM Libya na obdobie od 22. mája 2014 do 21. februára 2016 je 26 200 000 EUR.“

               2.

               V článku 16 sa druhý odsek nahrádza takto:
               „Uplatňuje sa do 21. februára 2016.“

         Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 22. novembra 2015.

      V Bruseli 7. decembra 2015

            Za Radu

            predsedníčka

         C. CAHEN

      (1)  Rozhodnutie Rady 2013/233/SZBP z 22. mája 2013 o pomocnej misii Európskej únie pre integrované riadenie hraníc v Líbyi (EUBAM Libya) (Ú. v. EÚ L 138, 24.5.2013, s. 15).

      (2)  Rozhodnutie Rady (SZBP) 2015/800 z 21. mája 2015, ktorým sa mení a predlžuje rozhodnutie 2013/233/SZBP o pomocnej misii Európskej únie pre integrované riadenie hraníc v Líbyi (EUBAM Libya) (Ú. v. EÚ L 127, 22.5.2015, s. 22).


title: 2006/847/ES: Rozhodnutie Európskeho parlamentu z  27. apríla 2006 o účtovnej závierke Európskeho úradu pre bezpečnosť potravín za rozpočtový rok 2004

text:
               6.12.2006

               SK

               Úradný vestník Európskej únie

               L 340/135

         ROZHODNUTIE EURÓPSKEHO PARLAMENTU
   z 27. apríla 2006
   o účtovnej závierke Európskeho úradu pre bezpečnosť potravín za rozpočtový rok 2004
   (2006/847/ES)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho úradu pre bezpečnosť potravín za rozpočtový rok 2004 (1),

               —

               so zreteľom na správu Dvora audítorov o overení ročnej účtovnej závierky Európskeho úradu pre bezpečnosť potravín za rozpočtový rok 2004 (2) spolu s odpoveďami úradu,

               —

               so zreteľom na odporúčanie Rady zo 14. marca 2006 (5972/2006 – C6-0093/2006),

               —

               so zreteľom na Zmluvu o ES, a najmä na jej článok 276,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (4), a najmä na jeho článok 44,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 71 a prílohu V rokovacieho poriadku,

               —

               so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A6-0105/2006),

               1.

               berie na vedomie nasledujúce údaje v účtoch Európskeho úradu pre bezpečnosť potravín za rozpočtové roky 2004 a 2003:
               Účet príjmov a výdavkov za rozpočtový rok 2004 a 2003

                           (v tis. EUR)

                           2004

                           2003 (6)

                           Prevádzkové príjmy

                           20 591

                           10 171

                              Prevádzkové príjmy spolu

                              20 591

                              10 171

                           Správne výdavky

                           Výdavky na zamestnancov

                           - 7 564

                           - 3 213

                           Budovy a súvisiace výdavky

                           - 4 192

                           - 781

                           Ostatné výdavky

                           - 1 263

                           - 536

                           Odpisy a zníženie hodnoty konsolidovaných subjektov

                           - 333

                           - 204

                           Prevádzkové výdavky

                           - 6 431

                           - 2 159

                              Prevádzkové výdavky spolu

                              - 19 783

                              - 6 894

                              Prevádzkový zisk/(prevádzková strata)

                              808

                              3 277

                           Príjmy z finančných operácií

                           0

                           1

                           Výdavky týkajúce sa finančných operácií

                           - 7

                           - 3

                              Zisk/(strata) z finančných operácií

                              - 6

                              - 2

                              Bežný zisk/(bežná strata)

                              802

                              3 275

                           Mimoriadne príjmy

                           402

                           Mimoriadne výdavky

                           - 27

                              Mimoriadny zisk/(mimoriadna strata)

                              - 27

                              402

                              Hospodársky výsledok za účtovné obdobie

                              775

                              3 677

                              Pozn.: Celkové súčty sa môžu v dôsledku zaokrúhľovania líšiť.

               2.

               schvaľuje účtovnú závierku Európskeho úradu pre bezpečnosť potravín za rozpočtový rok 2004;

               3.

               poveruje svojho predsedu, aby postúpil toto rozhodnutie postúpil výkonnému riaditeľovi Európskeho úradu pre bezpečnosť potravín, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskych spoločenstiev (v sérii L).

         Josep BORRELL FONTELLES

            predseda

         Julian PRIESTLEY

            generálny tajomník

      (1)  Ú. v. EÚ C 269, 28.10.2005, s. 21.

      (2)  Ú. v. EÚ C 332, 28.12.2005, s. 45.

      (3)  Ú. v. ES L 248, 16.9.2002, s. 1.

      (4)  Ú. v. ES L 31, 1.2.2002, s. 1. Nariadenie zmenené a doplnené nariadením (ES) č. 1642/2003 (Ú. v. EÚ L 245, 29.9.2003, s. 4).

      (5)  Ú. v. ES L 357, 31. 12. 2002, s. 72. Nariadenie zmenené a doplnené nariadením (ES, Euratom) č. 1261/2005 (Ú. v. EÚ L 201, 2.8.2005, s. 3.).

      (6)  Údaje za rozpočtový rok 2003 boli prepracované, aby boli v súlade so zásadou účtovania na aktuálnej báze.

      Pozn.: Celkové súčty sa môžu v dôsledku zaokrúhľovania líšiť.
    ---documentbreak---

               6.12.2006

               SK

               Úradný vestník Európskej únie

               L 340/137

         UZNESENIE EURÓPSKEHO PARLAMENTU
   s pripomienkami, ktoré sú súčasťou rozhodnutia o absolutóriu na plnenie rozpočtu Európskeho úradu pre bezpečnosť potravín za rozpočtový rok 2004
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho úradu pre bezpečnosť potravín za rozpočtový rok 2004 (1),

               —

               so zreteľom na správu Dvora audítorov o overení ročnej účtovnej závierky Európskeho úradu pre bezpečnosť potravín za rozpočtový rok 2004 (2) spolu s odpoveďami úradu,

               —

               so zreteľom na odporúčanie Rady zo 14. marca 2006 (5972/2006 – C6-0093/2006),

               —

               so zreteľom na Zmluvu o ES, a najmä na jej článok 276,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (4), a najmä na jeho článok 44,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 71 a prílohu V rokovacieho poriadku,

               —

               so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A6-0105/2006),

               A.

               keďže Dvor audítorov uviedol, že získal primeranú istotu o tom, že ročná účtovná závierka za rozpočtový rok, ktorý sa skončil 31. decembra 2004, poskytuje vierohodné informácie a že s výnimkou nezrovnalostí pri prijímaní zamestnancov a verejnom obstarávaní boli príslušné operácie boli ako celok zákonné a riadne,

               B.

               keďže Dvor audítorov vyhlásil, že získal dostatočné záruky zo strany všetkých agentúr, okrem explicitných výhrad, ktoré formuloval v súvislosti s rozpočtovým rokom 2004, pokiaľ ide o Európsku agentúru pre obnovu, Európske centrum pre rozvoj odborného vzdelávania, Európsku nadáciu pre odborné vzdelávanie, Európske stredisko pre monitorovanie rasizmu a xenofóbie a Európsky úrad pre bezpečnosť potravín,

               1.

               pripomína, že podľa článku 185 nariadenia o rozpočtových pravidlách, Európsky parlament schvaľuje absolutórium na plnenie rozpočtu pre subjekty zriadené Spoločenstvami, ktoré majú právnu subjektivitu a ktoré skutočne prijímajú granty, ktoré idú na ťarchu rozpočtu; upozorňuje však, že všetky tieto subjekty nie sú úplne, ba ani čiastočne financované grantmi, ktoré idú na ťarchu rozpočtu; zdôrazňuje, že rozhodnutie o absolutóriu pokrýva financovanie týchto subjektov z rozpočtu, aj z iných ako rozpočtových zdrojov; považuje za neprijateľné, že niektoré subjekty zriadené EÚ zodpovedajú za použitie prostriedkov z iných ako rozpočtových zdrojov, zatiaľ čo iné subjekty, ktoré nevyužívajú dotácie z rozpočtu nemajú túto povinnosť; potvrdzuje zásadu, podľa ktorej všetky agentúry Spoločenstva, či už dostávajú alebo nedostávajú dotácie, podliehajú rozhodnutiu Európskeho parlamentu o absolutóriu, a to aj v prípade, ak iný orgán, ktorý udeľuje absolutórium, zasiahne v súlade s ich zakladajúcimi dokumentmi; zastáva názor, že je potrebné revidovať všetky dokumenty, ktoré sú v protiklade s touto zásadou;

               2.

               považuje za veľmi hodnotnú tabuľku 1 v správe Dvora audítorov, ktorá bola uvedená po prvýkrát pri absolutóriu za rok 2003 a ktorá obsahuje prehľad o právomociach, zodpovednosti, správe, činnostiach a službách úradu; poznamenáva, že údaje v tabuľke 1 poskytuje úrad; žiada Dvor audítorov, aby overoval obsah tabuľky 1;

               3.

               zdôrazňuje, že okrem potreby riadne využívať finančné zdroje, sa agentúry musia takisto usilovať o to, aby ich využívali čo najefektívnejšie a najúčinnejšie; vyzýva Dvor audítorov, aby preskúmal možnosť pripojiť k svojim osobitným výročným správam o agentúrach aj posudok o výsledkoch a dosiahnutí cieľov; v tejto súvislosti a v súlade so svojimi uzneseniami o absolutóriu za rok 2003 žiada, aby sa zohľadnili tieto aspekty: tak ako je to možné je treba vyhnúť sa duplicite práce medzi agentúrami, treba vyjasniť opatrenia na zlepšenie uplatňovania zásady transparentnosti pri styku s verejnosťou ako aj opatrenia Spoločenstva proti diskriminácii na všetkých úrovniach prijímania zamestnancov, vzdelávania a rozdelenia zodpovednosti;

               4.

               konštatuje, že agentúry Spoločenstva nemajú vždy dobrý imidž ani dobrý obraz v tlači, že mnohé z nich si nezaslúžia takýto negatívny imidž; poznamenáva, že je potrebné dať to na vedomie občanom EÚ a vždy, keď je to potrebné, vhodnými prostriedkami zdôvodňovať dôvod pre existenciu týchto agentúr ako aj ich výsledky; žiada Komisiu, aby preto uskutočnila kroky pomocou prostriedkov, ktoré uzná za potrebné;

               5.

               konštatuje, že rozšírenie EÚ v roku 2004 ovplyvnilo viacerými spôsobmi štruktúry a fungovanie agentúr Spoločenstva; mnohé z nich na to upozorňujú vo svojich správach o činnosti, najmä pokiaľ ide o zvýšenie počtu ich administrátorov; žiada Komisiu, aby analyzovala ťažkosti, ktoré sa prejavujú alebo predpokladajú a aby odporučila potrebné zmeny predpisov;

               6.

               konštatuje, že Komisia sa zaviazala harmonizovať spôsob v akej podobe sa predkladajú správy o činnosti svojich generálnych riaditeľstiev; vyzýva na podobný prístup s ohľadom na správy o činnosti agentúr Spoločenstva, ktoré sa z obsahového hľadiska značne odlišujú; žiada Komisiu, aby pre agentúry Spoločenstva spresnila tie informácie a ukazovatele o činnostiach, ktoré sú povinné poskytnúť;

               7.

               berie na vedomie pripomienky Dvora audítorov k nedostatkom týkajúcim sa vyhlásení povoľujúcich úradníkov, na ktorých sa čiastočne zakladajú prenosy rozpočtových prostriedkov; víta ubezpečenie úradu o tom, že systém určený na informovanie účtovníka o výdavkoch bude presnejší a spoľahlivejší;

               8.

               vyjadruje sklamanie nad tým, že Dvor audítorov zistil opäť nedostatky pri uplatňovaní pravidiel prijímania zamestnancov do; naliehavo žiada úrad, aby transparentnejšie uplatňoval pravidlá výberových postupov; s potešením berie na vedomie ubezpečenie úradu o tom, že výberové postupy a rozhodnutia o prijímaní zamestnancov sa sprísnili, aby sa zlepšila transparentnosť; naliehavo žiada úrad, aby naďalej vyvíjal úsilie o zlepšenie správnosti postupov prijímania zamestnancov;

               9.

               je znepokojený nezrovnalosťami, na ktoré upozornil Dvor audítorov pri postupoch verejného obstarávania; víta opatrenia, ktoré uskutočnil úrad s cieľom vyhnúť sa takýmto problémov v budúcnosti; naliehavo žiada úrad, aby s využitím všetkých potrebných prostriedkov zlepšil transparentnosť svojich rozhodnutí vo verejnom obstarávaní, aby sa vyhol podozreniam zo zaujatosti a aby sa zlepšila transparentnosť, ako zdôrazňuje Dvor audítorov;

               10.

               konštatuje, že rok 2004 bol druhým rokom činnosti úradu; pripomína, že v dôsledku oneskoreného rozhodnutia Rady o trvalom sídle úradu naďalej vykonával svoju činnosť v prechodných podmienkach;

               11.

               berie na vedomie, že úrad nemohol naplniť plán stavu zamestnancov najmä v dôsledku avizovaného presunu do Parmy v roku 2005; považuje teda za pochopiteľné, že s menším personálom nebolo možné v plnej miere uskutočniť všetky činnosti v rámci prevádzkového rozpočtu;

               12.

               vyjadruje spokojnosť s úplným plnením viazaných rozpočtových prostriedkov prevádzkovej aj administratívnej časti rozpočtu;

               13.

               trvá na tom, aby úrad konal v súlade s článkom 14 ods. 4 nariadenia (ES) č. 178/2002, najmä pokiaľ ide o pravdepodobné krátkodobý a dlhodobý vplyv nových potravín, ako GMO, na zdravie spotrebiteľov;

               14.

               vyzýva Komisiu, aby pomohla agentúram čo najdôkladnejšie plniť dohodnutý pracovný plán na nadchádzajúci rok, čím sa umožní primerané plánovanie a plnenie činností, a najmä predchádzanie závažným zmenám v pracovnej záťaži na poslednú chvíľu;

               15.

               žiada Komisiu, aby zlepšila synergiu medzi agentúrami pomocou efektívnejšej spolupráce, vyhýbaním sa duplicite práce a riešením nedostatkov, najmä s ohľadom na spoločné oblasti ako vzdelávanie, viacodborové vykonávanie politík Spoločenstva, využívanie najnovších systémov riadenia a riešenie problémov súvisiacich s riadnym rozpočtovým hospodárením.

      (1)  Ú. v. EÚ C 269, 28.10.2005, s. 21.

      (2)  Ú. v. EÚ C 332, 28.12.2005, s. 45.

      (3)  Ú. v. ES L 248, 16.9.2002, s. 1.

      (4)  Ú. v. ES L 31, 1.2.2002, s. 1. Nariadenie zmenené a doplnené nariadením (ES) č. 1642/2003 (Ú. v. EÚ L 245, 29.9.2003, s. 4).

      (5)  Ú. v. ES L 357, 31. 12. 2002, s. 72. Nariadenie zmenené a doplnené nariadením (ES, Euratom) č. 1261/2005 (Ú. v. EÚ L 201, 2.8.2005, s. 3).